Slagoffer van Sasol-skoolskieter stabielŉ Onderwyser van Sasolburg wat vroeër deur ŉ leerling in die been geskiet is, is in ŉ stabiele toestand in die Emfuleni MediClinic, het ‘n woordvoerder van die hospitaal vanaand gesê. Die onderwyser was vanmiddag nog in die intensiewesorgeenheid van die hospitaal nadat hy ŉ operasie moes ondergaan om die koeël uit sy been te verwyder. ŉ Vyftienjarige seun, wat na bewering die slagoffer van boelies by die skool was, het na bewering sy oupa se vuurwapen na die skool geneem en die boelies daarmee gejaag. Die onderhoof en ingegryp, waarna die seun die vuurwapen op hom gerig het. Hy het ŉ skoot afgevuur, maar die wapen het geweier en die seun het weggehardloop. Twee onderwysers het die seun agternagesit en hom probeer ontwapen. ŉ Skoot het in die proses afgegaan en een van die onderwysers is in sy been gewond. Die seun het weer probeer vlug en is deur die polisie aangekeer in DF Malanstraat in Sasolburg. ŉ Saak van poging tot moord word ondersoek en die seun sal binnekort in die landdroshof in Sasolburg verskyn.